钦定古今图书集成/明伦汇编/家范典/第041卷 > 《小学题辞》朱熹
## 钦定古今图书集成/明伦汇编/家范典/第041卷 > 《小学题辞》朱熹

“元亨利贞”，天道之常；仁义礼智，人性之纲。

凡此厥初，无有不善，蔼然四端，随感而见。

爱亲敬兄，忠君弟长。是曰“秉彝”，有顺无彊。

惟圣性者浩浩其天，不加毫末，万善足焉。

众人蚩蚩，物欲交蔽。乃颓其纲，安此暴弃。

“惟圣斯恻。”“建学立师，以培其根，以达其枝。”

《小学》之方，洒埽应对，入孝出恭，动罔或悖。

行有馀力，诵诗读书。咏歌舞蹈，思罔或逾。

“穷理修身”，斯学之大。明命赫然，罔有内外。

德崇业广，乃复其初。昔非不足，今岂有馀。

世远人亡，经残教弛。蒙养弗端，长益浮靡。

乡无善俗，世乏良材。利欲纷挐，异言喧豗。

幸兹秉彝，极天罔坠。爰辑旧闻，庶觉来裔。

“嗟嗟小子，敬受此书。”匪我言耄，惟圣之谟。